2021. gada Rīkojums Nr.

Rīgā (prot. Nr. . §)

**Par Pedagoģiski psiholoģiskā atbalsta dienesta izveidošanu un darbības uzsākšanas nodrošināšanu**

1. Saskaņā ar [Valsts pārvaldes iekārtas likuma](https://likumi.lv/ta/id/63545-valsts-parvaldes-iekartas-likums) [15. panta](https://likumi.lv/ta/id/63545-valsts-parvaldes-iekartas-likums#p15) trešās daļas 2. un 4. punktu ar 2021. gada 1. aprīli izveidot tiešās pārvaldes iestādi "Pedagoģiski psiholoģiskā atbalsta dienests" (turpmāk – dienests), lai nodrošinātu vispusīgu bērnu attīstību un preventīvo pakalpojumu sniegšanu visā valsts teritorijā.

2. Dienests ir Ministru kabineta institucionālā pakļautībā. Dienesta institucionālo pakļautību Ministru kabinets īsteno ar Ministru prezidenta starpniecību.

3. Lai īstenotu dienesta funkcionālo pakļautību un uzdevumu izpildei nepieciešamo starpresoru institūciju un pārvaldes līmeņu sadarbības koordināciju bērnu interešu labā, izveidot dienesta starpsektoru un sadarbības koordinācijas padomi (turpmāk – padome) šādā sastāvā:

3.1. iekšlietu ministrs vai viņa pilnvarots pārstāvis;

3.2. izglītības un zinātnes ministrs vai viņa pilnvarots pārstāvis;

3.3. labklājības ministrs vai viņa pilnvarots pārstāvis;

3.4. tieslietu ministrs vai viņa pilnvarots pārstāvis;

3.5. vides un reģionālās attīstības ministrs vai viņa pilnvarots pārstāvis;

3.6. veselības ministrs vai viņa pilnvarots pārstāvis;

3.7. Ministru prezidenta pilnvarots pārstāvis;

3.8. Pārresoru koordinācijas centra pilnvarots pārstāvis;

3.9. Latvijas Pašvaldību savienības pilnvarots pārstāvis.

4. Padomi vada Ministru prezidenta pilnvarots pārstāvis. Ministru prezidents dienesta pakļautību īsteno ar Pārresoru koordinācijas centra starpniecību.

5. Padomes uzdevumus un pilnvaras nosaka padomes nolikumā.

 6. Dienestu vada direktors. Dienesta direktoru izraugās atklātā konkursā.

7. Valsts kancelejai sagatavot Ministru prezidenta rīkojuma projektu par dienesta direktora atlases konkursa komisijas izveidošanu. Noteikt, ka komisiju vada Valsts kancelejas direktors. Konkursa komisijā iekļaut pārstāvjus no Izglītības un zinātnes ministrijas, Labklājības ministrijas, Ministru prezidenta biroja un Pārresoru koordinācijas centra un kā atlases procesa novērotāju uzaicināt pārstāvi no Latvijas Pašvaldību savienības. Atklātu konkursu uz dienesta direktora amatu izsludināt līdz 2021. gada 9. aprīlim.

8. Dienests pārņem:

8.1. no izglītības un zinātnes ministra pakļautībā esošās tiešās pārvaldes iestādes – Valsts izglītības satura centra – trīs amata vietas, reorganizējot Vispārējās izglītības departamenta Speciālās izglītības nodaļu, un pārņemtajām amata vietām nepieciešamo finansējumu no Izglītības un zinātnes ministrijas budžeta apakšprogrammas 42.06.00 "Valsts izglītības satura centra darbības nodrošināšana", kā arī funkciju koordinēt atbalsta sistēmas darbību, lai nodrošinātu atbalstu izglītības ieguvē izglītojamajiem ar speciālām vajadzībām, un uzdevumu – nodrošināt valsts pedagoģiski medicīniskās komisijas darbību;

8.2. no Labklājības ministrijas budžeta apakšprogrammas 05.03.00 "Aprūpe valsts sociālās aprūpes institūcijās" piecas amata vietas un pārņemtajām amata vietām nepieciešamo finansējumu no budžeta apakšprogrammas 22.03.00 "Valsts atbalsts ārpusģimenes aprūpei" agrīnās prevencijas pakalpojumu attīstības nodrošināšanai;

8.3. no Pārresoru koordinācijas centra:

8.3.1. uzdevumu – priekšlikumu izstrāde par publiskā finansējuma piesaistes un pārdales iespējām, lai īstenotu konceptuālajā ziņojumā "Starpnozaru sadarbības un atbalsta sistēmas pilnveide bērnu attīstības, uzvedības un psihisko traucējumu veidošanās risku mazināšanai" minēto nosacījumu izpildi un izveidotu pedagoģiski psiholoģiskā atbalsta dienestu;

8.3.2. uzdevumu – starpnozaru sadarbības un atbalsta sistēmas pilnveides uzsākšana, īstenojot programmu pirmsskolas vecuma bērniem ar attīstības, uzvedības un psihisko traucējumu riskiem ("Multimodāla agrīnās intervences programma STOP 4–7");

8.3.3. dienesta 10 amata vietu izveidei piešķirto finansējumu Ministru kabineta 2020. gada 22. septembra sēdē (prot. Nr. 55 38. § 2. punkts) atbalstītajam Pārresoru koordinācijas centra prioritārajam pasākumam "Pedagoģiski psiholoģiskā atbalsta dienests".

9. Dienests ar 2021. gada 1. aprīli ir:

9.1. Valsts izglītības satura centra Vispārējās izglītības departamenta Speciālās izglītības nodaļas valsts pedagoģiski medicīniskās komisijas informācijas sistēmas, uz pārņemšanas brīdi izskatīšanā esošo lietu, valsts pedagoģiski medicīniskās komisijas arhīva, tiesību, saistību, prasību, materiālo un nemateriālo līdzekļu, lietvedības, amata vietu kopā ar darba vietu materiāli tehnisko nodrošinājumu un tajās nodarbināto pārņēmējs attiecībā uz šā rīkojuma 8.1. apakšpunktu;

9.2. Pārresoru koordinācijas centra uzdevumu un to izpildei piešķirto finanšu līdzekļu, uzņemto saistību un prasību pārņēmējs attiecībā uz šā rīkojuma 8.3. apakšpunktu.

10. Dienests īsteno šādas funkcijas un tām pakārtotos uzdevumus:

10.1. vienotas valsts agrīnās prevencijas sistēmas izveide bērnu attīstības vajadzību kompleksai novērtēšanai un attīstības potenciāla stiprināšanai:

10.1.1. fragmentēto valsts un pašvaldību sniegto atbalsta pakalpojumu koordinācija un integrācija vienotā preventīvā atbalsta sistēmā;

10.1.2. pierādījumos balstītu prevencijas instrumentu (skrīninga un intervences) sistēmas veidošana pakalpojumu metodiskā nodrošinājuma attīstībai;

10.1.3. satura izstrāde vienotas elektroniskas risku analīzes un vadības informācijas sistēmas izveidei;

10.1.4. sadarbības modeļu izstrāde ar Latvijas reģioniem un pašvaldībām, pašvaldību veidotajām bērnu un ģimenes aprūpes institūcijām, tai skaitā pašvaldību iekļaujošās izglītības atbalsta centriem, dienesta pakalpojumu vienmērīgam reģionālam pārklājumam visā valsts teritorijā;

10.2. agrīnās prevencijas pakalpojumu īstenošana, sniedzot šādus pedagoģiski psiholoģiskā atbalsta pakalpojumus:

10.2.1. bērnu attīstības vajadzību agrīna personalizēta novērtēšana;

10.2.2. bērnu attīstības potenciālo risku un attīstības traucējumu savlaicīga identificēšana un padziļināta izvērtēšana;

10.2.3. agrīna pedagoģiski psiholoģiskā atbalsta pakalpojumu (intervences) sniegšana (vai to koordinācija) bērniem un jauniešiem ar nepietiekamas vai deviantas attīstības riskiem vai attīstības grūtībām dažādos attīstības vecumposmos;

10.2.4. apmācību un konsultāciju sniegšana bērniem, vecākiem un ģimenēm;

10.3. prevencijas atbalsta pakalpojumu īstenošanas kvalitātes uzraudzība un rezultātu ilgtspējas monitorēšana, nodrošinot šādu uzdevumu izpildi:

10.3.1. sākot ar 2021. gada septembri, pašvaldību pedagoģiski medicīnisko komisiju darbības reorganizācijas risinājumu izstrāde, izlīdzinot pakalpojumu kvalitātes atšķirības un paaugstinot to pieejamību reģionos;

10.3.2. bērniem ar speciālām vajadzībām noteikto atbalsta pasākumu īstenošanas uzraudzība un rezultātu izvērtēšana;

10.3.3. bērnu attīstības vajadzību monitoringa nodrošināšana;

10.3.4. jaunu prevencijas pakalpojumu komplekso programmu (izvērtēšanas, korekcijas, attīstības) izstrādes, adaptācijas un profesionālās lietošanas uzraudzība;

10.3.5. metodiskā atbalsta un tālākizglītības nodrošināšana pedagogiem un citiem bērnu izglītības un audzināšanas jomā strādājošiem speciālistiem dienesta kompetences jautājumos.

11. Laikposmā no 2021. gada 1. aprīļa līdz 2021. gada 1. jūnijam dienests plāno un īsteno patstāvīgas darbības uzsākšanai nepieciešamos uzdevumus.

12. Noteikt, ka:

12.1. Pārresoru koordinācijas centrs sadarbībā ar Izglītības un zinātnes ministriju un Labklājības ministriju 10 darbdienu laikā pēc Ministru kabineta rīkojuma par dienesta izveidošanu pieņemšanas sagatavo un iesniedz Valsts kancelejā Ministru prezidenta rīkojuma projektu par starpinstitūciju komisijas izveidi Pārresoru koordinācijas centra vadībā šā rīkojuma 8. punktā minēto valsts pārvaldes iestāžu uzdevumu, finansējuma, amata vietu un tajās nodarbināto pārņemšanai;

12.2. izglītības un zinātnes ministrs līdz grozījumu izdarīšanai Vispārējās izglītības likumā apstiprina Valsts pedagoģiski medicīniskās komisijas sastāvu 2021. gadam, lai nodrošinātu Valsts pedagoģiski medicīniskās komisijas darbības nepārtrauktību;

12.3. Valsts kanceleja sagatavo un noteiktā kārtībā iesniedz Ministru kabinetā tiesību aktus par nepieciešamajiem grozījumiem, lai nodrošinātu dienesta direktora atlases procesu.

13. Ar šā rīkojuma 12. punktā noteikto uzdevumu izpildi saistītos izdevumus segt no Valsts izglītības satura centram un Pārresoru koordinācijas centram piešķirtajiem valsts budžeta līdzekļiem.

14. Noteikt, ka dienesta budžets tiek plānots resora "Pārresoru koordinācijas centrs" jaunajā budžeta programmā "Pedagoģiski psiholoģiskā atbalsta dienests".

15. Lai nodrošinātu dienesta darbību, atļaut finanšu ministram atbilstoši Likuma par budžetu un finanšu vadību 9. panta piecpadsmitajai daļai 2021. gadā veikt apropriācijas pārdali uz resora "Pārresoru koordinācijas centrs" programmu "Pedagoģiski psiholoģiskā atbalsta dienests" 976 051 *euro* apmērā, tai skaitā:

15.1.  852 379 *euro* no resora "Pārresoru koordinācijas centrs" budžeta programmas 01.00.00 "Pārresoru koordinācijas centra darbības nodrošināšana";

15.2.  50 704  *euro* no Izglītības un zinātnes ministrijas budžeta apakšprogrammas 42.06.00 "Valsts izglītības satura centra darbības nodrošināšana";

15.3.  72 968 *euro* no Labklājības ministrijas budžeta apakšprogrammas 22.03.00 "Valsts atbalsts ārpusģimenes aprūpei".

16. Pārresoru koordinācijas centram, Izglītības un zinātnes ministrijai un Labklājības ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu apropriācijas pārdalei atbilstoši šā rīkojuma 15. punktam.

17. Finanšu ministram normatīvajos aktos noteiktajā kārtībā informēt Saeimu par šā rīkojuma 15. punktā minēto apropriācijas pārdali un pēc Saeimas atļaujas saņemšanas veikt apropriācijas pārdali.

18. Valsts kasei no 2021. gada 1. aprīļa veikt dienesta grāmatvedības uzskaiti.

19. Dienestam sadarbībā ar Pārresoru koordinācijas centru sagatavot un Pārresoru koordinācijas centram līdz 2021. gada 1. jūnijam iesniegt noteiktā kārtībā Ministru kabinetā šā rīkojuma īstenošanai nepieciešamos tiesību aktu projektus, kas saistīti ar dienesta izveidi un attiecīgo valsts pārvaldes funkciju un uzdevumu īstenošanu:

19.1. Ministru kabineta noteikumu projektu "Pedagoģiski psiholoģiskā atbalsta dienesta nolikums";

19.2. Ministru kabineta noteikumu projektu "Pedagoģiski psiholoģiskā atbalsta dienesta Koordinācijas padomes nolikums".

20. Pārresoru koordinācijas centram, Izglītības un zinātnes ministrijai un Labklājības ministrijai normatīvajos aktos noteiktajā kārtībā iesniegt Finanšu ministrijā priekšlikumus valsts budžeta bāzes izdevumu precizēšanai
2022.–2024. gadam.

Ministru prezidents A. K. Kariņš

Finanšu ministrs J. Reirs